বিরাট কোহলির ভারতীয় দলের গুরুত্বপূর্ণ সদস্য তিনি। অথচ ব্যাট হাতে এখনও পর্য়ন্ত তিনি একটি রানও করেননি। তাঁর সর্বোচ্চ রান শূন্য। তা-ও আবার নট আউট। এত পর্যন্ত পড়ার পরে অনেকেই মনে করতে পারেন, ব্যাট হাতে নেমে একটি রান না করেও কীভাবে তিনি টিকে আছেন এই ভারতীয় দলে। কে এই ভারতীয় ক্রিকেটার?
তিনি যশপ্রীত বুমরাহ। ভারতীয় দলের গুরুত্বপূর্ণ সদস্য। জামথায় বুমরাহর দুর্দান্ত স্পেল ভারতকে জিতিয়েছে। সিরিজেও সমতা ফিরিয়েছে ভারতকে। এ হেন ভারতীয় পেসার বল হাতে ভেলকি দেখালেও ব্যাট হাতে কিছুই করে দেখাতে পারেননি। এখনও পর্যন্ত ১১টি ওয়ানডে ও ২৩টি টি টোয়েন্টি ম্যাচ খেলেছেন বুমরাহ। ওয়ানডে-তে বুমরাহ সংগ্রহ করেছেন ২২টি উইকেট। টি টোয়েন্টিতে ৩০টি উইকেটের মালিক বুমরাহ।
বুমরাহ বোলার হিসেবে দুর্দান্ত। হাতে রয়েছে মারাত্মক সব ইয়র্কার। বলের উপরে নিয়ন্ত্রণও ভাল। জামথায় একার হাতে ইংল্যান্ডকে হারিয়েছেন তিনি। ব্যাট হাতে নেমে তিনি রানের বন্যা বইয়ে দেবেন এমনটা কেউই তাঁর কাছ থেকে চান না। এখনও পর্যন্ত ওয়ানডে ও টি টোয়েন্টি মিলিয়ে ছ’ বার ব্যাট করতে নেমেছেন বুমরাহ। কিন্তু এক রানও করতে পারেননি তিনি। তাঁর সর্বোচ্চ স্কোর শূন্য নট আউট। দু’ বার শূন্য রানে আউট হয়েছেন বুমরাহ।